b"\n_START_ARTICLE_\nKrista P\xc3\xa4rm\xc3\xa4koski\n_START_SECTION_\nSportlaskarj\xc3\xa4\xc3\xa4r\n_START_PARAGRAPH_\nEsimest korda v\xc3\xb5istles ta rahvusvahelisel tasandil 2007. aasta veebruaris Euroopa noorte talve ol\xc3\xbcmpiafestivalil Jacas, kus ta saavutas viie kilomeetri distantsil klassikatehnikas neljanda koha. Samal aastal v\xc3\xb5itis P\xc3\xa4rm\xc3\xa4koski P\xc3\xb5hjamaade noorte meistriv\xc3\xb5istlustel \xc3\x96rnsk\xc3\xb6ldsvikis viiekilomeetrisel vabatehnikadistantsil kulla. J\xc3\xa4rgmisel talvel v\xc3\xb5itis ta P\xc3\xb5hjamaade noorte meistriv\xc3\xb5istlustel kaks h\xc3\xb5bedat ja \xc3\xbche pronksmedali. 2008. aasta juunioride maailmameistriv\xc3\xb5istlustel Itaalias Malles Venostas oli ta Soome naiskonna ankrunaine ja t\xc3\xb5i Soome 4\xc3\x973,3 km teates\xc3\xb5idus pronksmedalile. Lisaks oli ta 10 km vabatehnikas kaheksas._NEWLINE_P\xc3\xa4rm\xc3\xa4koski osales esimesel maailma karikav\xc3\xb5istluste etapil 29. novembril 2008 Kuusamos, kus sai sprindis 29. koha. 2009. aasta juunioride maailmameistriv\xc3\xb5istlustel Prantsusmaal Praz de Lys \xe2\x80\x93 Sommandis sai P\xc3\xa4rm\xc3\xa4koski viiep\xc3\xa4evase v\xc3\xb5istluskeelu, kuna tema hemoglobiini tase oli lubadust (160 g/l) k\xc3\xb5rgem. P\xc3\xa4rast v\xc3\xb5itluskeelu l\xc3\xb5ppu v\xc3\xb5itis ta 10 km suusavahetusega s\xc3\xb5idus h\xc3\xb5bemedali, 5 km vabadistantsil oli ta neljas ja teates\xc3\xb5idus viies._NEWLINE_2009 osales P\xc3\xa4rm\xc3\xa4koski maailmameistriv\xc3\xb5istlustel Liberecis, kus sai 10 km vabastiilis 37. koha. Aastal 2010 tuli ta juunioride maailmameistriks klassikalises stiilis 5 km distantsil ja sai teates\xc3\xb5idus h\xc3\xb5bemedali. 2010. aasta taliol\xc3\xbcmpiam\xc3\xa4ngudel Vancouveris sai ta 10 km vabastiilis 53. ja 30 km \xc3\xbchisstardist klassikas\xc3\xb5idus 26. koha._NEWLINE_Esimest korda j\xc3\xb5udis P\xc3\xa4rm\xc3\xa4koski MK-etapil esik\xc3\xbcmnesse 2010. aasta detsembris Davosis, kus sai 10 km klassikas kaheksanda koha. 2010.\xe2\x80\x932011. aasta Tour de Ski etapil Oberhofis sai ta 10 km klassikas viitstardis teise koha. Tuuri l\xc3\xb5ppkoht oli tal kaheksas. 2011. aasta jaanuaris sai ta MK-etapil Otep\xc3\xa4\xc3\xa4l viiep\xc3\xa4evase v\xc3\xb5istluskeelu, kuna tema hemoglobiini tase oli taas lubatust k\xc3\xb5rgem. P\xc3\xa4rast seda andis Rahvusvaheline Suusaf\xc3\xb6deratsioon talle erandi, et tema hemoglobiini \xc3\xbclempiiri suurendatakse 165 g/l-ni. 2011. aasta juunioride maailmameistriv\xc3\xb5istlustel Otep\xc3\xa4\xc3\xa4l v\xc3\xb5itis ta 10 km klassikas kulla ja edestas teise koha saanut minutiga._NEWLINE_P\xc3\xa4rm\xc3\xa4koski v\xc3\xb5itis esimese medali t\xc3\xa4iskasvanute klassis 2011. aasta p\xc3\xb5hja maailmameistriv\xc3\xb5istlustel Oslos, kus v\xc3\xb5itis koos Aino-Kaisa Saarineniga sprinditeates h\xc3\xb5bemedali. Ta suusatas viimast vahetust ja edestas l\xc3\xb5pumeetritel pronksi saanud Astrid Jacobseni. 4\xc3\x975 km teates\xc3\xb5idus oli ta Soome naiskonna ankrunaine ja t\xc3\xb5i Soome pronksile. Lisaks oli ta 10 km klassikas viies, 30 km vabatehnikas Soome parimana 11., vabasprindis 16. ja suusavahetusega s\xc3\xb5idus 31._NEWLINE_2011.\xe2\x80\x932012. aasta Tour de Skil oli ta \xc3\xbcldj\xc3\xa4rjestuses neljas. Samal talvel v\xc3\xb5itis ta Soome meistriv\xc3\xb5istlustel esikoha 3,3 km klassikas ja 10 km j\xc3\xa4lituss\xc3\xb5idus. 2011.\xe2\x80\x932012. aasta MK-sarjas oli ta l\xc3\xb5plikus paremusj\xc3\xa4rjestuses seitsmes. 2012.\xe2\x80\x932013. aasta Tour de Ski etapil Toblachis oli ta 3 km klassikas teine ja etapil Val di Fiemmes 10 km klassikas kolmas. Tuuri l\xc3\xb5ppkoht oli neljas. 2013. aasta p\xc3\xb5hja suusaalade maailmameistriv\xc3\xb5istlustel Val di Fiemmes v\xc3\xb5itis ta sprinditeates koos Riikka Sarasoja-Liljaga pronksi. Suusavahetusega s\xc3\xb5idus oli ta kaheksas, vabasprindis neljateistk\xc3\xbcmnes ja 10 km vabatehnikas viieteistk\xc3\xbcmnes. MK-sarjas saavutas \xc3\xbcldj\xc3\xa4rjestuses k\xc3\xbcmnenda koha._NEWLINE_2012.\xe2\x80\x932013. aasta Tour de Skil oli P\xc3\xa4rm\xc3\xa4koski neljas. 2014. aasta taliol\xc3\xbcmpiam\xc3\xa4ngudel Sot\xc5\xa1is oli ta h\xc3\xb5beda v\xc3\xb5itnud Soome naiskonna ankrunaine, 10 km klassikas k\xc3\xbcmnes ja 30 km vabatehnikas 18. MK-sarja \xc3\xbcldj\xc3\xa4rjestuses oli ta kaheksas._NEWLINE_Esimese v\xc3\xb5idu maailma karikav\xc3\xb5istlustel saavutas ta hooajal 2015\xe2\x80\x932016 raames toimunud Ski Tour Canada viimasel etapil 12. m\xc3\xa4rtsil 2016 Canmore'is 10 km j\xc3\xa4lituss\xc3\xb5idus klassikas._NEWLINE_2016. aasta Lillehammer Touril saavutas ta kokkuv\xc3\xb5ttes kolmanda koha. See oli tema esimene poodiumikoht m\xc3\xb5ne suusatuuri \xc3\xbcldarvestuses. Ta v\xc3\xb5itis viimase etapina kavas olnud 10 km j\xc3\xa4lituss\xc3\xb5idu klassikas._NEWLINE_2016.\xe2\x80\x932017. aasta Tour de Skil tuli ta teiseks._NEWLINE_2017. aasta maailmameistriv\xc3\xb5istlustel Lahtis v\xc3\xb5itis ta esimese tiitliv\xc3\xb5istluste individuaalmedali, kui tuli suusavahetusega s\xc3\xb5idus h\xc3\xb5bedale. Teates\xc3\xb5idus v\xc3\xb5itis ta pronksmedali. 30 km vabatehnikas oli ta kuues ja 15 km klassikas seitsmes._NEWLINE_8. m\xc3\xa4rtsil 2017 j\xc3\xb5udis ta esimest korda poodiumile sprindiv\xc3\xb5istluses, kui sai Drammenis toimunud klassikasprindiv\xc3\xb5istlusel teise koha._NEWLINE_Hooajal 2016\xe2\x80\x932017 saavutas ta maailma karikasarja \xc3\xbcldarvestuses teise koha. Tavadistantside arvestuses oli kolmas ja sprindikarika \xc3\xbcldarvetuses kuues._NEWLINE_2018. aasta taliol\xc3\xbcmpiam\xc3\xa4ngud Pyeongchangis osutasid P\xc3\xa4rm\xc3\xa4koski jaoks v\xc3\xa4ga edukateks. Ta v\xc3\xb5itis kokku kolm medalit ja j\xc3\xb5udis k\xc3\xb5igil kuuel alal esik\xc3\xbcmnesse. 10. veebruaril v\xc3\xb5itis ta suusavahetusega s\xc3\xb5idus Charlotte Kalla ja Marit Bj\xc3\xb8rgeni j\xc3\xa4rel pronksmedali. 13. veebruaril j\xc3\xb5udis ta klassikasprindis poolfinaali. 15. veebruaril j\xc3\xa4i ta 15 km vabatehnikas Bj\xc3\xb8rgeniga jagama pronksmedalit, 17. veebruaril j\xc3\xa4i ta Soome teatenaiskonnaga neljandaks, 21. veebruaril sai ta Mari Laukkaneniga teatesprindis viienda koha ning m\xc3\xa4ngude viimasel p\xc3\xa4eval 25. veebruaril v\xc3\xb5itis 30 km klassikas h\xc3\xb5bemedali.\n_START_SECTION_\nMaailmakarikav\xc3\xb5istlustel\n_START_PARAGRAPH_\nKrista P\xc3\xa4rm\xc3\xa4koski on individuaalarvestuses osalenud (seisuga 25. m\xc3\xa4rts 2018) 190 maailma karikav\xc3\xb5istluste etapil ja j\xc3\xb5udnud esikolmikusse 24 korral, neist viiel korral on ta v\xc3\xb5itnud. Meeskonnaarvestuses on ta j\xc3\xb5udnud esikolmikusse viiel korral, neist kahel korral on ta olnud kolmas ja kolmel korral teine. K\xc3\xb5rgeim koht MK-sarja \xc3\xbcldarvestuses on teine (2016\xe2\x80\x932017 hooajal).\n_START_SECTION_\nIsiklikku\n_START_PARAGRAPH_\nP\xc3\xa4rm\xc3\xa4koski elab Kuortanes. 2014. aasta augustis abiellus ta Tommi P\xc3\xa4rm\xc3\xa4koskiga ja v\xc3\xb5ttis endale tema perekonnanime._NEWLINE_P\xc3\xa4rm\xc3\xa4koski tegeleb orienteerumisega ja on regulaarselt osalenud Venlojen Viesti orienteerumisv\xc3\xb5istlusel. Ta on osalenud ka maanteerattas\xc3\xb5iduv\xc3\xb5istlustel.\n_START_SECTION_\nM\xc3\xa4rkused\n_START_PARAGRAPH_\nKoos Anne Kyll\xc3\xb6neni, Aino-Kaisa Saarineni ja Kerttu Niskaneniga Koos Riikka Sarasojaga._NEWLINE_ Koos Aino-Kaisa Saarineniga._NEWLINE_ Koos Pirjo Muraneni, Aino-Kaisa Saarineni ja Riitta-Liisa Roponeniga._NEWLINE_ Koos Johanna Heinaneni, Kerttu Niskaneni ja Satu Annilaga._NEWLINE_ Koos Maria Grundvalli, Marjaana Pitk\xc3\xa4neni ja Tanja Kauppineniga."